**מאמר דניאל לפרשת "קרח"**

**"ויקח קרח בן יצהר בן קהת בן לוי ודתן ואבירם בני אליאב ואון בן פלת בני ראובן" אם נסתכל היטב בפסוק, אפשר לראות שיעקב אבינו לא מוזכר כאן, הרי היה צריך להגיד "בן קהת בן לוי בן יעקב", שואל האדמור רבי יאשיהו יוסף פינטו, מדוע לא נזכר שמו של יעקב באמת? מסביר האדמור, התשובה נמצאת בפירוש רש"י. יעקב אבינו התפלל וביקש רחמים על עצמו מלפני ה' שלא יזכר שמו במחלוקת הזאת. יעקב אבינו ידע, עד כמה קשה בעיני ה' המחלוקת עד כדי כך שלא רצה שאפילו שמו יוזכר בה. נשתדל כולנו לברוח מהמחלוקת כמו שבורחים מאש. ועוד נוסיף על מה שאמר האדמור הקדוש. בית דין של מטה לא מענישים אלא עד שיביא שתי שערות, ואילו בית דין של מעלה, לא מעניש עד גיל 20, וכאן במחלוקת אומר רש"י שאפילו יונקי שדיים (תינוקות) אבדו, עד כדי כך נענשו אפילו שהיו קטנים, כיוון שהמחלוקת היא קשה ביותר. ולכן נשתדל לברוח מהמחלוקת כמו לברוח מן האש. ואפשר להקשות קושיה על מה שכתבנו כאן למעלה, הרי אמרנו שאין דין בפחות מגיל 20 , כלומר לא מענישים את הקטן פחות מ 20 מלמעלה, ואילו בני אהרון שהקריבו אש זרה כן נענשו, ושרפה אותם אש מהשמיים ומדוע? אלא מדקדקים עם הצדיקים, בית דין של מעלה מדקדק ומעניש על פי המידה והדרגה של האדם. הם היו ענקים רוחנית לגילם, אומנם היו פחות מ 20, אך בדרגה שלהם היו שקולים כמשה ואהרון, הם היו קדושים ולכן ההקפדה עליהם היתה קשה ביותר, מכאן נלמד מוסר גדול, אדם שיודע את העונש של העבירה, או להפך, יודע הוא את השכר של המצווה וההתגברות על היצר הרע, ידונו אותו על פי ידיעותיו והבנתו, כי אם יודע מדוע חוטא? כל האומר אחטא ואשוב אחטא ואשוב אין מספקין בידו לעשות תשובה. ולכן ידע האדם יסוד גדול, צריך להתגבר על היצר הרע ולהתפלל לבורא עולם בדמעות שיתן לנו כוח להתגבר על הניסיונות כפי שנאמר בברכות השחר "ואל תביאני לא לידי חטא ולא ידי עוון ולא לידי נסיון ולא לידי ביזיון". ונקשה עוד קושיה, הרי הבעל שם טוב הקדוש אומר, שאין ה' מביא לאדם ניסיון שאינו יכול לעמוד בו, ואם האדם מקבל ניסיון זה רק בשביל השכר שיהיה לו שיתגבר עליו, ואם כך, מדוע אנו מבקשים לא לבוא לידי ניסיון? הרי הבעל שם טוב אומר שה' מביא לאדם ניסיון שהוא יכול לעמוד בו ומדוע באמת כך? יכולנו לקבל ניסיונות לעמוד בהם ולקבל שכר, מדוע אנו בברכות השחר מתפללים "אל תביאני לא לידי חטא.. ולא לידי ניסיון וכו'.." אלא התשובה היא, שיש הבדל בין אם האדם מקבל ניסיון ועומד בו ומקבל שכר, לבין לחפש ולנסות למצוא ניסיון ולרדוף אחרי ניסיונות ולהכניס את עצמך למקומות לא טובים "כדי לקבל שכר", הרי שזה אסור כי יש כלל שאין סומכים על הנס, ואין אופוטרופוס לעריות. אדם לא יכול לחפש ניסיון ומקומות לא טובים ולתרץ אני אקבל שכר ואעמוד בניסיון, זה אסור, אלא אם כבר קיבלת ניסיון מה' תעמוד בו ותקבל שכר כי לא סתם קיבלת את הניסיון משמיים, הרי הבעל שם טוב כבר הבטיח אם קיבלת ניסיון בורא עולם יודע שתעמוד בו, אך לא ללכת למקומות לא טובים ולצפות לחפש ניסיונות ולהגיד, נעמוד בהם, כי זה כבר לא נאמר לנו לעשות. נשתדל כולנו להתפלל לה' שיוליכנו רק בדרכים טובות וישרות.**

**להתרחק מהרע**

**מסופר, על עגלון בעיר קטנה ברוסיה, שהיה העגלון היחיד בעיר, וכל הנסיעות שהיו לאנשי העיר היו נעשות דרכו. עגלון זה היה חרוץ, ועבד מבוקר עד ערב, וכולם היו מרוצים ממנו. לימים, הגיע עגלון חדש וצעיר לעיר, והחל אף הוא לעבוד בנסיעות, דבר שבא על חשבונו של העגלון הוותיק. כעס העגלון הוותיק והחל לקנא, וקרא לעגלון החדש והחל לצעוק בפניו כי הוא גוזל את פרנסתו, לעומתו טען העגלון הצעיר, כי עבודה רבה יש בעיר, ולשניהם יש מקום לפרנסה. ישבו והתווכחו עד שהגיעו להסכמה, כי העגלון הוותיק ישאל את העגלון הצעיר שאלה בהלכות עגלונים, ואם העגלון הצעיר ידע לענות, ישאר בעיר, ואם לא ידע לענות, יצטרך לעזוב את העיר. הסכים העגלון הצעיר, ומיד הקשיב לשאלה. פניו של העגלון הוותיק הרצינו ואז פנה בשאלה לעגלון הצעיר : "אמור נא לי, מה תעשה אם אתה מסיע בעגלה משפחה גדולה עם הרבה מזוודות, וביום חורפי נכנסת בטעות, לדרך שיש בה בוץ רב, והסוסים ואופני העגלה נתקעו בבוץ ולא מצליחים לצאת, מה תעשה?" מיד ענה העגלון הצעיר : "אכה את הסוסים חזק בשוט, עד שיתאמצו ויצאו מהבוץ" אמר לו העגלון הוותיק, "הכית, ולא עזר, מה תעשה עוד?" ענה העגלון הצעיר, "אוריד את המזוודות, ולעגלה יהיה יותר קל להיחלץ". אמר לו העגלון הוותיק : "עשית זאת ולא עזר מה תעשה אז?" מיד ענה העגלון הצעיר, "אוריד את כל הנוסעים ואבקש מהם לדחוף את העגלה". אמר לו העגלון הוותיק "עשית זאת ולא עזר, מה עוד תעשה?" התבייש העגלון הצעיר ואמר: "יותר, אין לי מה לעשות". אמר לו העגלון הוותיק "ניצחתי, עכשיו עליך לעזוב את העיר". הסכים העגלון הצעיר לעזוב את העיר, אך בטרם יעשה זאת, דרש לדעת מהעגלון הוותיק, מה באמת עושים במקרה כזה, מיד ענה לו העגלון הוותיק: "עגלון חכם לעולם לא נכנס לבוץ מלכתחילה".  אומר הרב פינטו הקדוש, אף אנו נלמד מוסר השכל ממעשה זה ונאמר "אדם חכם לא נכנס למחלוקת" אדם חכם מתרחק מהרע. אבל אדם שנכנס לבוץ, לדברים הרעים, מי אמר שתצליח לצאת מהבוץ? צריכים לדעת יסוד גדול להתרחק מהרע ומהמחלוקת כי לעולם אין לדעת אם תצליח לצאת מהבוץ.**

**אמרו המקובלים שעל פי הסוד, המחלוקת של משה רבנו וקרח, היא עוד מהימים של קין והבל. משה רבנו הוא גלגול של הבל. וקרח הוא גלגול של קין. וההוכחה הראשונה לכך, שכאשר קין הרג את הבל אחיו, ה' יתברך אומר לו "כל דמי אחיך צועקים מן האדמה". כלומר הדם של אחיך נמצא באדמה, שפכת את דמו. ומה התיקון של קין? שאותה אדמה תבלע אותו ואת כל עדתו וכל מי שהיה במחלוקת. ועל כך עונשו של קרח שהוא בעצם גלגול של קין היה שתבלע אותו האדמה. אך ישנה עוד הוכחה לכך. שמעתי זאת מפי הרב איפרגן שליט"א, אנו רואים שהמילה "משה" עולה בגימטריה 345 ואילו המילה "קרח" עולה בגימטריה 308. ההפרש ביניהם הוא 37 כמניין "הבל" וזהו משה רבנו גלגול של הבל. ואפשר גם לפרש שישנה עוד סיבה מדוע עונשו של קרח היה שהאדמה תבלע אותו. ה' עשה מידה כנגד מידה, כמו שקרח פתח את פיו ולא התבייש לדבר על משה רבנו איש האלוקים אז מידה כנגד מידה, שהאדמה תפתח את פיה ותבלע אותו ואת עדתו.**

**אפשר לשאול קושיה חזקה ביותר על עונשם. הם נבלעו באדמה, אך אם נתבונן היטב נראה, כי בתחילת הפרשה, מוזכר גם "און בן פלת", ואילו בהמשך הפרשה הוא נעלם ולא מוזכר. והשאלה הנשאלת, לאן נעלם און בן פלת? מדוע הוא גם לא נבלע איתם בתוך האדמה? התשובה נמצאת במדרש תנחומא. נאמר: "חכמת נשים בנתה ביתה ואוולת בידה תהרסנה". "אמר רב, חכמת נשים בנתה ביתה, זוהי אשתו של און בן פלת" כשחזר און מהאסיפה הראשונה של קרח ועדתו וסיפר לה כי הוא חבר בכיר בוועדה של קרח וכי בתכניתם להוריד את אהרון הכהן ולמנות את קורח, סיפר לה שתכף תהיה עוד אסיפה והוא אמור להיות מוזמן אליה. אז אמרה לו אשתו, מה לך יוצא מזה? הרי אם אהרון יהיה כהן אתה תישאר תלמיד, ואם קורח יהיה כהן אתה תישאר תלמיד, אם כן, מה לך ולמחלוקת זו? אמר לה, אבל הבטחתי להם שאבוא לאסיפה הבאה, אמרה לו אשתו, שמע בקולי ואני אציל אותך, מיד נתנה לו לשתות יין ישן וחזק, עד שנפלה עליו שינה, אחר כך פיזרה את שערותיה וישבה בפתח ביתה, כך שכל מי שהגיע לביתו של און להזמינו, מיד שב על עקבותיו, (ידעה אשתו שאם תישב בפתח הבית בגילוי שיער כולם יברחו ולא יבואו לקרוא לבעלה) כי פעם אין אישה שהיתה יוצאת בחוץ בגילוי ראש. ולכן כל פעם באו לקרוא לו לאסיפה וראו את אשתו בגילוי ראש פחדו להתקרב והלכו, עד שהחליטו לוותר עליו. בינתיים, פתחה האדמה את פיה ונבלעו כולם באדמה, ואון בן פלת ניצל בזכות אשתו שהרחיקה אותו מהמחלוקת. ועל זה נאמר כפי שהזכרנו למעלה "חכמת נשים בנתה ביתה".**

**רואים בפרשה עוד יסוד עצום ביותר. לאחר שקרח ועדתו התחילו להסית את בני ישראל כנגד משה ואהרן נאמר : "ויחר למשה מאד ויאמר אל ה', אל תפן אל מנחתם" ונשאלת השאלה, מדוע משה אומר ומבקש מה' "אל תפן אל מנחתם" הרי הם רשעים גדולים, באים כנגד משה איש האלוקים, מנסים להסית את העם אז זה ברור שה' לא ישמע אליהם. ומדוע בכלל מפחד משה ומבקש מה' שלא ישמע לתפילתם? אז רואים אנו כמה כוחה של התפילה, שלא משנה כמה האדם יהיה ומה הוא יעשה, ה' שומע תפילת כל פה. וגם תפילה שהיא לא רצון ה' יכולה להתקבל, ומה ההוכחה לכך? שמשה רבנו רצה להיכנס לארץ ישראל והתפלל 515 תפילות כמניין "ואתחנן" וה' אמר לו שלא יוסיף עוד תפילה אחת, שיפסיק, אחרת עוד תפילה אחת הוא כבר יוכל להיכנס לארץ ישראל וזה לא רצון ה' שמשה יכנס לארץ ולכן רואים עד כמה כוחה של תפילה, ומשה רבנו ידע זאת ולכן פחד והתפלל לה' שלא ישמע לקרח ועדתו.**

**בפרקי אבות פרק ד' נאמר "רבי אלעזר הקפר אומר הקנאה והתאווה והכבוד מוציאים את האדם מן העולם" והינה רואים אנו את דברי אלעזר הקפר בפרשת השבוע שלנו. הרי מה הוביל את קרח לקנא במשה רבנו ולהגיע איתו למחלוקת? ראה קרח שאליצפן בן עוזיאל נבחר לנשיא לבני קהת. ראה זאת קרח ואמר לעצמו "לאבי יצהר יש שלושה אחים שנאמר "ובני קהת עמרם ויצהר וחברון ועוזיאל" עמרם הוא הבכור, נטלו שני בניו גדולה. ומי אחריהם ראוי? אני כי אני בן יצהר, שהוא האח השני. ומה בחר משה? את אליצפן בן עוזיאל, שעוזיאל הוא האח הקטן ביותר. לא הסכים עימו קרח ולכן מהקנאה הגיע למחלוקת. ואנו רואים עד כמה משה היה גדול ובעל ענווה. שאף שהיה במחלוקת איתם ניסה לפייסם. "וישלח משה לקרא לדתן ואבירם בני אליאב ויאמרו לא נעלה", רש"י מפרש, "וישלח משה" כלומר שהיה משה מחזר אחריהם להשלימם בדברי שלום. מכאן שלא מחזיקים במחלוקת, אלא יש לנסות וללבן את העניינים ולא לשמור טינה או שנאה חס ושלום. ואנו רואים שהקנאה מוציאה את האדם מן העולם, הקנאה הוציאה את קרח מן העולם, שהאדמה בלעה אותו והכל מתחיל משורש הקנאה שבאה ממידה גרועה יותר - הגאווה.**

**והינה אפשר לראות גם בדברי רש"י על הפסוק הראשון של הפרשה, את המידה ההפוכה מהגאווה והקנאה והיא מידת הענוה. רש"י הקדוש בפירוש על הפסוק הראשון בפרשת קרח "ויקח קרח" כותב: "פרשה זו יפה נדרשת במדרש רבי תנחומא". וכי יעלה על הדעת שפרשן ירשום דבר כזה? שיש פירוש יפה מאוד במדרש אחר? זאת ענווה גדולה ביותר, שהוא כותב לך, יש פירוש יפה על הפרשה הזאת במדרש תנחומא. צריך האדם לעבוד על מידותיו, לזכות להגיע לדרגה שהוא מסוגל לפרגן לאדם השני, שלא כך הטבע, אדם מנסה לבלוט במקום חברו, אבל ההפך הוא הנכון, תפרגן, תגיד מילה טובה, תן לו עידוד, תחזק אותו, גם אם זה יבוא על חשבונך תעשה זאת, ותראה שה' יצליח דרכך, כי האדם שרודף אחרי הכבוד, הכבוד יברח ממנו, אדם שמתנהג בענווה ה' יגרום לכולם לכבד אותו.**

**עניין שצריך לחזק וגם מוזכר בפרשת השבוע, עניין ה"מעשר". כפי שאנו יודעים, אסור לבחון את ה' יתברך, אבל בענין אחד ה' אומר לנו "ובחנוני נא בזאת" (גמרא בתענית דף ח') ורבים הסיפורים על אנשים שמעשרים ועוזרים לתלמידי חכמים, לעניים, ליתומים ואלמנות, ורואים שזוכים לעזרה מה' יתברך וזוכים לפרנסה בשפע ולהצלחה רבה ביותר.**

**ורואים משהו נפלא, אם ניקח את המילה "תעשר" ונעשר (נחלק ב 10) את המילה "תעשר" נקבל את המילה "מזלך" שהמזל של האדם תלוי במעשר שהוא נותן. ת' זה 400 לחלק ל 10 יוצא 40 כלומר מ' . ע' זה 70 לחלק ל 10 יוצא 7 כלומר ז'. ש' זה 300 לחלק ל 10 זה 30 כלומר ל'. ר' זה 200 לחלק ל 10 זה 20 כלומר כ'. מה יוצא לנו בסופו של דבר? "מזלך". וכמו שהאדם עוזר ומשמח את ילדיו של ה' יתברך, כך גם ה' עוזר וידאג לאותו אדם מידה כנגד מידה.**

**ב' בתמוז הוא יום ההילולה של רבי נחמן מהורדנקא. רבי נחמן מהורדנקא הוא סבא של רבי נחמן מברסלב. (שמחה בנו של נחמן מהורדנקא התחתן עם פיגא הבת של אדל שהיא הבת של הבעל שם טוב הקדוש.) ומכאן רבי נחמן מברסלב הנכד של הבעל שם טוב מצד האמא, והנכד של רבי נחמן מהורדנקא מצד האבא. הוא קבור בטבריה בחלקת תלמידי הבעל שם טוב, כזכור הוא והבעל שם טוב היו חברים טובים ועוד לפני שרבי נחמן מברסלב נולד, נודע להם מהשמיים שיהיה להם נכד צדיק שיאיר את העולם.**

**א' בתמוז הוא יום ההילולה של יוסף הצדיק, אין אחד שלא שמע מי היה יוסף הצדיק שעמד בניסיון עם אשת פוטיפר ועוד לא נקם באחיו שמכרו אותו, והתנהג בענווה מוחלטת מול פרעה, "בלעדי, ה' יענה שלום פרעה" ועוד רבים הסיפורים עליו, זכה שכל מצרים וכל העולם יתנהל על פיו, מה שגזר כך היה, יוסף שמר את עיניו וכפי שהגמרא בברכות דף נ"ה אומרת "מה דגים שבים מים מכסים עליהם ואין עין רעה שולטת בהם, אף זרעו של יוסף אין עין רעה שולטת בהם." מידה כנגד מידה, הוא שמר את עיניו, אין עין הרע שולטת בו ובזרעו. שנזכה כולנו להתחזק, להתנהג בענווה, לבטוח בה' יתברך, שבעזרת ה' נזכה שכל תפילותינו יתגשמו, נראה ברכה והצלחה בכל מעשינו, ונזכה לראות בבנין בית המקדש בקרוב ממש.**

**להפצת העלון ולזיכוי הרבים אנא פנו אלינו: במייל danielbar158@gmail.com או במספר: 0523458725**

 **שבת שלום ומבורך**